Kolisi trap klei oor AfrikaansSiya Kolisi. Foto: (AP Photo/Eugene Hoshiko) Die Springbokkaptein, Siya Kolisi, se aantygings dat hy destyds nie tuis in die Springbokspan gevoel het nie, onder meer omdat daar net Afrikaans gepraat is en hy nie lynstaantekens verstaan het nie, is darem ŉ bietjie dik vir ŉ daalder. Met hom as kaptein, het die Springbokke nie juis verlede jaar in Japan hul lynstaantekens in Afrikaans geroep nie? Hoe het Beast Mtawarira dit jare lank verstaan? Wat van Pat Lambie, Malcolm Marx, Makazole Mapimpi en Lukhanyo Am, wie se eerste taal ook nie Afrikaans is nie? Wat van die destydse hulpafrigters, die Skot Richie Gray en die Engelssprekende John McFarland, wat byna nie ŉ woord Afrikaans verstaan het nie? Toe Nick Mallet destyds afgerig het, is daar op afrigtersvlak net Engels gepraat. Het iemand toe daaroor gekla? Dit het my laat terugdink aan soortgelyke voorvalle, toe Eben Etzebeth se twee ooms, Skattie en Liefie Etzebeth, soos hulle bekend gestaan het, destyds vir Polisie teen die Ikeys in die Kaap gespeel het. Dit word vertel die Ikeys, soos dit slim studente betaam wat nie hul pa’s se geld mors nie, het hoogdrawende lynstaantekens, soos “Archimedes 157, Pythagaros 113”, gebruik en dan die bal ingegooi. Net voor rustyd en reg langs die klubpawiljoen het Skattie bekommerd uitgeroep: “Hierdie ouens is te slim vir ons.” Waarop Liefie hardop geantwoord het: “Ag nee, man, hulle gooi elke bal op daai **** met die rooi hare.” Jare gelede het die destydse Transvaal die Argentynse haker Roberto Grau nader gehark. Hy is met sy aankoms direk van die lughawe af Potchefstroom toe waar Transvaal teen Wes-Transvaal gespeel het. Francois Pienaar het toe nog die lynstaantekens (in Afrikaans) uitgeroep en Transvaal het drie balle verloor. Grau is kort voor rustyd vervang nadat Pienaar aan hom gevra het: “Roberto, do you understand English?” Tjoepstil. Op laerskool het ons net drie lynstaantekens gehad wat die skrumskakel voor elke lynstaan uitgevoer het. Hande agter die kop (voor in die lynstaan), hande op die heupe (middel) en hande op die knieë (agter). Maar gewoonlik het die teenstanders dieselfde tekens gebruik.